**Likumprojekta “ Grozījums likumā “Par svētku, atceres un atzīmējamām dienām”” sākotnējās ietekmes novērtējuma ziņojums (anotācija)**

|  |
| --- |
| **I Tiesību akta projekta izstrādes nepieciešamība** |
| 1. | Pamatojums | Likumprojekts “Grozījums likumā “Par svētku, atceres un atzīmējamām dienām”” (turpmāk – likumprojekts) izstrādāts, pamatojoties uz Aizsardzības ministrijas iniciatīvu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskās regulējuma mērķis un būtība | Latvijas armijas pirmsākumi meklējami pirms gandrīz simt gadiem, kad līdz ar neatkarīgas Latvijas Republikas proklamēšanu 1918. gada 18. novembrī vienlaikus radās nepieciešamība veidot arī aizsardzības spēkus. 1919. gada 10. jūlijā, apvienojot pulkveža Jāņa Baloža Dienvidlatvijas Latviešu atsevišķo brigādi un pulkveža Jorģa Zemitāna Ziemeļlatvijas brigādi, tika izveidota vienota Latvijas armija, par kuras virspavēlnieku iecēla ģenerāli D. Sīmonsonu. Kā norādīts Pagaidu valdības 1919. gada 10. jūlija rīkojumā: “Ģenerālis SĪMONSONS, sākot no šīs dienas, tiek iecelts par Latvijas armijas virspavēlnieku.”Rīkojumam ir pievienota Ministru prezidenta un aizsardzības ministra pateicība: “Cīnoties par Latvijas neatkarību, ciešot lielus zaudējumus un atrodoties mēnešiem ilgi bez atpūtas un pienācīgas apgādāšanas, sakarā ar ienaidnieku, Dienvidus- un Ziemeļu- armiju uzticīgie kareivji pierādījuši ne tikai visaugstāko pienākuma apziņu, bet arī lielu enerģiju un nesalauztu uzvaras spēju.Ievērojot lielos nopelnus un panākumus cīņā par Latvijas neatkarību un godinot visus cīnītājus, it sevišķi varonīgos armijas vadoņus, pulkvežus Balodi un Zemitānu,- Pagaidu valdība ar šo izsaka minētajiem pulkvežiem un viņu padotajiem kareivjiem visdziļāko pateicību.”Jau dažus mēnešus vēlāk, 1919. gada 11. novembrī, Latvijas armija atbrīvoja Rīgu no bermontiešu karaspēka. Kopš 2010. gada aizsardzības nozarē 10. jūlijs tiek atzīmēts kā Latvijas armijas dzimšanas diena, kurā tiek godināti karavīri un karavīra profesija. Turpinot aizsākto tradīciju – atzīmēt 10. jūliju kā vienotas Latvijas armijas izveides gadadienu – un ņemot vērā karavīru profesionālo ieguldījumu valsts aizsardzībā un godprātīgu pienākumu pildīšanu, Aizsardzības ministrija ir secinājusi, ka karavīru godināšanā ir ieinteresēta visa sabiedrība.Aizsardzības ministrijas mērķis ir atzīt 10. jūliju par Latvijas karavīru dienu, līdzīgi kā pastāv Ugunsdzēsēju un glābēju diena (17. maijs), Robežsargu diena (7. novembris) vai Policijas darbinieku diena (5. decembris). Aizsardzības ministrija ierosina svinēt 10. jūliju kā karavīra profesijas dienu, kurā sabiedrībai ir iespēja sveikt un godināt dienestā esošos un atvaļinātos Nacionālo bruņoto spēku karavīrus un zemessargus un pateikties par ieguldījumu valsts aizsardzībā cilvēkiem, kas ar zvērestu apliecinājuši gatavību ziedot Latvijas valstij pašu dārgāko – savu dzīvību.Nacionālajos bruņotajos spēkos šobrīd ir 16 000 karavīru, no kuriem 5000 ir profesionālā dienesta karavīri, 8000 zemessargi un 3000 rezerves karavīri. Karavīri kalpo savai zemei ne tikai Latvijā, bet kopā ar mūsu sabiedrotajiem – arī starptautiskajās operācijās, jo miers pasaulē nozīmē mieru arī mūsu dzimtenē. Karavīri kalpo savai valstij arī ikdienā, jo sniedz nozīmīgu atbalstu sabiedrībai, iesaistoties pazudušu cilvēku meklēšanā, glābjot nelaimē nonākušo dzīvības, piedaloties dabas katastrofu seku likvidēšanā, kā arī novēršot draudus, ko rada nesprāgusī munīcija, kas Latvijas teritorijā saglabājusies no 1. un 2. pasaules kara. Gada laikā Nacionālie bruņotie spēki ir neitralizējuši 7184 sprādzienbīstamus priekšmetus, izglābuši un atraduši 75 cilvēkus, kā arī piedalījušies vairāk nekā 100 militārajās mācībās Latvijā un ārvalstīs. “Gods kalpot Latvijai” – ir karavīru un zemessargu vadmotīvs, ikdienā pildot uzdevumus, lai sargātu ģimeni, tautu un valsti.  |
| 3. | Projekta izstrādē iesaistītās institūcijas | Aizsardzības ministrija. |
| 4. | Cita informācija | Nav. |

|  |
| --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta mērķgrupa ir aizsardzības nozarē strādājošie karavīri, zemessargi un rezerves karavīri. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar.  |
| 4. | Cita informācija | Nav.  |

|  |
| --- |
| **III Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| **VI Sabiedrības līdzdalība un komunikācijas aktivitātes**  |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts pieejams sabiedrībai Aizsardzības ministrijas mājaslapas sadaļā ,,Sabiedrības līdzdalība”. |
| 2. | Sabiedrības līdzdalība projekta izstrādē  | Atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tiek dota iespēja rakstiski sniegt viedokli par likumprojektu tā izstrādes stadijā.  |
| 3. | Sabiedrības līdzdalības rezultāti | Nav |

|  |
| --- |
| **VII Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Likumprojekts šo jomu neskar.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts tiks īstenots esošo cilvēkresursu ietvaros. Saistībā ar likumprojekta izpildi nebūs nepieciešams veidot jaunas institūcijas vai likvidēt, reorganizēt esošās.  |
| 3. | Cita informācija | Nav.  |

Aizsardzības ministrs R. Bergmanis

Valsts sekretārs J. Garisons

29.08.2017 10:48

I. Čavare

Tālr. 67335136

E-pasts: indra.cavare@mod.gov.lv